“O‘yinni u dunyoda davom ettirish” maqsadida shaxmatchi o‘z raqibini o‘ldirdi

Xitoylik o‘z joniga qasd qilmoqchi bo‘ldi, ammo narigi dunyoda yolg‘izlanib qolishdan qo‘rqib, qo‘shnisi – doimo birga shaxmat o‘ynaydigan raqibini ham o‘zi bilan birga olib ketdi.

Shanghai Daily tarqatgan xabarga ko‘ra, Szinxua shahridagi mazkur qotillik va noxushlik aynan qachon amalga oshirilganligi aniq aytilmayapti. Lyao ismli kishi 57 yashar qo‘shnisining uyiga kirib, shu yerda bu qilmishga qo‘l urgan. Jabrlanuvchi marhum bu yerda ijarada turgan va, uyning egasi bo‘lgan ayol kelib, turli xonalarda yotgan ikkita jasadni ko‘rgan. U darhol politsiyani chaqirgan, huquq-tartibot himoyachilari xudkushning yonidan ikkita o‘lim oldi yozuvini topib olishgan.
U nima deb yozganiga qiziqsangiz, buyog‘iga diqqat qiling: Lyao o‘z joniga qasd qilmoqchi ekanligini, ammo o‘limdan keyin yolg‘izlanib qolishdan qo‘rqqanini yozgan. Shu bois u, narigi dunyoda birga shaxmat o‘ynaymiz, degan niyat bilan, sheriklik qilishi uchun qo‘shnisini ham o‘ldirgan!
Qo‘shnining bo‘ynida timdalangan izlar mavjudligiga ko‘ra, Lyao uni bo‘g‘ib o‘ldirgan. O‘zi esa ko‘p miqdorda dori ichib, uning ortidan “yo‘l olgan”. Bu ikki qo‘shnining qachondan buyon shaxmatda sherik ekanliklari aniq emas. Shuningdek, ularning jasadlari qachon dafn etilishi ham ma’lum qilinmayapti.
Ta’kidlash kerakki, xitoyliklarning aksariyati “narigi dunyo” masalasiga o‘ta jiddiy yondashishadi va uni “tashkillashtirish”ga katta e’tibor berishadi.